b'\n_START_ARTICLE_\nVasile Goldi\xc8\x99\n_START_SECTION_\nCopil\xc4\x83ria \xc8\x99i studiile\n_START_PARAGRAPH_\nVasile Goldi\xc8\x99 s-a n\xc4\x83scut la 12 noiembrie 1862, \xc3\xaen satul Mocirla, tat\xc4\x83 fiindu-i Isaia Goldi\xc8\x99, preot \xc3\xaen Mocirla, Seleu\xc8\x99 \xc8\x99i Cermei \xc8\x99i mam\xc4\x83 Floarea, fiic\xc4\x83 a preotului Ioan Cornea din R\xc4\x83psig. _NEWLINE_Familia din partea tat\xc4\x83lui \xc3\xae\xc8\x99i are originea \xc3\xaen localitatea Chi\xc8\x99c\xc4\x83u de l\xc3\xa2ng\xc4\x83 B\xc4\x83i\xc8\x9ba pe meleagurile bihorene unde p\xc3\xa2n\xc4\x83 ast\xc4\x83zi Goldi\xc8\x99e\xc8\x99tii formeaz\xc4\x83 o bun\xc4\x83 parte din popula\xc8\x9bia ocupat\xc4\x83 cu mineritul \xc3\xaen minele de aur din Mun\xc8\x9bii Apuseni. Teodor, bunicul lui Vasile Goldi\xc8\x99 a fost preot \xc3\xaen Mocirla, iar fratele tat\xc4\x83lui, Petru, \xc3\xaembr\xc4\x83\xc8\x9bi\xc8\x99eaz\xc4\x83 \xc8\x99i el cariera tat\xc4\x83lui lor \xc8\x99i devine preot \xc3\xaen satul natal. Mama lui, Floarea, se trage dintr-o veche familie de rom\xc3\xa2ni din \xc8\x9binutul F\xc4\x83g\xc4\x83ra\xc8\x99ului ._NEWLINE_Copil\xc4\x83ria o petrece pe \xc8\x9binuturi ar\xc4\x83dene la Seleu\xc8\x99, Cermei \xc8\x99i Mocirla. \xc8\x98coala primar\xc4\x83 o \xc3\xaencepe la Cermei \xc3\xaen anul 1869 cu dasc\xc4\x83lul Nicolae Albu. Clasa a III-a o urmeaz\xc4\x83 la \xc8\x99coala general\xc4\x83 din P\xc4\x83danul Nou, azi satul Horia, iar clasa a IV-a la o urmeaz\xc4\x83 la o \xc8\x99coal\xc4\x83 primar\xc4\x83 cu predare \xc3\xaen limba rom\xc3\xa2n\xc4\x83 din Arad. \xc3\x8entre anii 1873-1881, este elev al Liceului Teoretic din Arad pe care \xc3\xael absolv\xc4\x83 ca \xc8\x99ef de promo\xc8\x9bie, remarc\xc3\xa2ndu-se cu aptitudini deosebite pentru istorie, literatur\xc4\x83 \xc8\x99i filozofie._NEWLINE_La 1 octombrie 1881 se \xc3\xaenscrie \xc8\x99i urmeaz\xc4\x83 cursurile Facult\xc4\x83\xc8\x9bii de Litere \xc8\x99i Filozofie, cu burs\xc4\x83 din partea Episcopiei Ortodoxe Rom\xc3\xa2ne din Arad, la Universitatea din Budapesta (1881-1882 \xc8\x99i 1884-1885) \xc8\x99i la Universitatea din Viena (1882-1884). \xc3\x8en anii studen\xc8\x9biei la Budapesta \xc8\x99i Viena activeaz\xc4\x83 \xc3\xaen cadrul societ\xc4\x83\xc8\x9bilor studen\xc8\x9bilor rom\xc3\xa2ni Petru Maior \xc8\x99i Rom\xc3\xa2nia Jun\xc4\x83.\n_START_SECTION_\nCariera didactic\xc4\x83 \xc8\x99i publicistic\xc4\x83\n_START_PARAGRAPH_\nDup\xc4\x83 absolvire, ob\xc8\x9bine diploma de licen\xc8\x9biat \xc3\xaen litere \xc8\x99i filozofie \xc8\x99i este numit la 1 septembrie 1885, candidat de profesor la Liceul Eotvos din Budapesta. \xc3\x8en anul urm\xc4\x83tor renun\xc8\x9b\xc4\x83 la acest post \xc8\x99i se stabile\xc8\x99te la Caransebe\xc8\x99 ca profesor de istorie \xc8\x99i limba latin\xc4\x83, la Institutul Pedagogic-Teologic \xc8\x99i \xc3\xaencepe activitatea publicistic\xc4\x83 la Foaia diecezan\xc4\x83 organ de pres\xc4\x83 al Episcopiei Rom\xc3\xa2ne din Caransebe\xc8\x99. \xc3\x8en acea\xc8\x99i perioad\xc4\x83 \xc3\xaendrum\xc4\x83 societatea de lectur\xc4\x83 a tinerilor rom\xc3\xa2ni \xc8\x99i foaia acesteia Progresul._NEWLINE_La 5 martie 1888 \xc3\xaei adreseaz\xc4\x83 lui Gheorghe Bari\xc8\x9biu o scrisoare prin care \xc3\xaei solicit\xc4\x83 ajutorul pentru ob\xc8\x99inerea unei catedre la Sibiu. La 1 septembrie 1889 este numit profesor la Bra\xc8\x99ov unde activeaz\xc4\x83 p\xc3\xa2n\xc4\x83 \xc3\xaen anul 1901. \xc3\x8en aceast\xc4\x83 perioad\xc4\x83 public\xc4\x83 manuale de latin\xc4\x83, istorie \xc8\x99i constitu\xc8\x9bie pentru elevii din liceu, programe \xc8\x99i abecedare pentru \xc8\x99colile primare. Din anul 1890 devine membru \xc8\x99i apoi secretar al Casinei rom\xc3\xa2ne din Bra\xc8\x99ov. \xc3\x8en timpul procesului memorandi\xc8\x99tilor, intentat conduc\xc4\x83torilor Partidului Na\xc8\x9bional Rom\xc3\xa2n de c\xc4\x83tre autorit\xc4\x83\xc8\x9bile maghiare, la Cluj \xc3\xaen anul 1892, este mobilizat\xc4\x83 din Bra\xc8\x99ov o delega\xc8\x9bie de 200 de rom\xc3\xa2ni care particip\xc4\x83 la proces exprim\xc3\xa2ndu-\xc8\x99i solidaritatea cu acuza\xc8\x9bii._NEWLINE_\xc3\x8en 1893, devine membru al Partidului Na\xc8\x9bional Rom\xc3\xa2n \xc8\x99i colaborator activ al ziarului Tribuna din Sibiu. \xc3\x8entre 1895-1901, Goldi\xc8\x99 este secretar al Societ\xc4\x83\xc8\x9bii pentru crearea unui fond de teatru rom\xc3\xa2n, sprijin\xc4\x83 mi\xc8\x99carea teatral\xc4\x83 a rom\xc3\xa2nilor transilv\xc4\x83neni public\xc3\xa2nd articole pe aceast\xc4\x83 tem\xc4\x83, preocup\xc3\xa2ndu-se de alc\xc4\x83tuirea de repertorii adecvate echipelor de arti\xc8\x99ti amatori, ini\xc8\x9biind anuarul societ\xc4\x83\xc8\x9bii \xc8\x99i stimul\xc3\xa2nd permanent str\xc3\xa2ngerea de mijloace b\xc4\x83ne\xc8\x99ti necesare cre\xc4\x83rii fondului propus. Din anul 1897 devine colaborator permanent al ziarului Tribuna poporului din Arad unde semneaz\xc4\x83 articolul redac\xc8\x9bional, sus\xc8\x9bin\xc3\xa2nd al\xc4\x83turi de Vasile Lucaciu \xc8\x99i Ioan Russu-\xc8\x98irianu noua orientare politic\xc4\x83 a rom\xc3\xa2nilor, bazat\xc4\x83 pe activismul parlamentar. La 1 iulie 1901 p\xc4\x83r\xc4\x83se\xc8\x99te Bra\xc8\x99ovul \xc8\x99i se stabile\xc8\x99te la Arad unde devine secretar al Episcopiei Ortodoxe Rom\xc3\xa2ne, iar mai t\xc3\xa2rziu profesor \xc8\x99i director al \xc8\x98colii Superioare de Fete.\n_START_SECTION_\nCariera politic\xc4\x83\n_START_PARAGRAPH_\nLa 10 ianuarie 1905 cere s\xc4\x83 fie abandonat\xc4\x83 tactica rezisten\xc8\x9bei pasive fa\xc8\x9b\xc4\x83 de politica oficial\xc4\x83 promovat\xc4\x83 de guvernele de la Budapesta \xc8\x99i Viena fa\xc8\x9b\xc4\x83 de rom\xc3\xa2ni \xc8\x99i s\xc4\x83 fie \xc3\xaenlocuit\xc4\x83 cu o tactic\xc4\x83 activ\xc4\x83, elastic\xc4\x83, care s\xc4\x83 \xc8\x9bin\xc4\x83 cont de conjunctur\xc4\x83 \xc8\x99i de sarcinile imediate ce st\xc4\x83teau \xc3\xaen fa\xc8\x9ba poporului rom\xc3\xa2n din Transilvania, \xc3\xaen cadrul conferin\xc8\x9bei Partidului Na\xc8\x9bional Rom\xc3\xa2n._NEWLINE_\xc3\x8entre anii 1906-1910, \xc3\xaen calitate de deputat \xc3\xaen parlamentul maghiar pentru circumscrip\xc8\x9bia Radna, a intervenit de numeroase ori \xc3\xaempotriva diverselor legi asupritoare de na\xc8\x9bionalit\xc4\x83\xc8\x9bi._NEWLINE_\xc3\x8empreun\xc4\x83 cu Emanoil Ungureanu \xc8\x99i Ioan Mihu, redacteaz\xc4\x83 un memoriu pe care acesta din urm\xc4\x83 \xc3\xael \xc3\xaenainteaz\xc4\x83 guvernului maghiar la 13 septembrie 1910 din partea Partidului Na\xc8\x9bional Rom\xc3\xa2n, ca r\xc4\x83spuns la propunerile de tratative ale acestuia._NEWLINE_Diferen\xc8\x9bele de opinii fa\xc8\x9b\xc4\x83 de tratativele cu guvernul maghiar creeaz\xc4\x83 \xc3\xaen jurul anilor 1910-1911 grave disensiuni \xc3\xaen cadrul Partidului Na\xc8\x9bional Rom\xc3\xa2n av\xc3\xa2nd ca rezultat conturarea a dou\xc4\x83 orient\xc4\x83ri diferite \xc3\xaen problema formelor pe care este necesar s\xc4\x83 le \xc3\xaembrace lupta de emancipare na\xc8\x9bional\xc4\x83: orientarea radical\xc4\x83 sus\xc8\x9binut\xc4\x83 \xc3\xaen general de membrii tineri ai partidului grupa\xc8\x9bi \xc3\xaen jurul ziarului Tribuna, \xc3\xaen frunte cu Octavian Goga, Ilarie Chendi, Onisifor Ghibu, Sever Bocu \xc8\x99.a. \xc8\x99i cea moderat\xc4\x83 reprezentat\xc4\x83 de membrii mai v\xc3\xa2rstnici ai partidului. Vasile Goldi\xc8\x99 face parte, mai \xc3\xaent\xc3\xa2i, din grupul intransigen\xc8\x9bilor, apoi realiz\xc3\xa2nd c\xc4\x83 un conflict ar putea avea consecin\xc8\x9be ireparabile asupra activit\xc4\x83\xc8\x9bii partidului, adopt\xc4\x83 o atitudine de compromis \xc3\xaentre cele dou\xc4\x83 orient\xc4\x83ri \xc3\xaencerc\xc3\xa2nd al\xc4\x83turi de Aurel Laz\xc4\x83r, Ioan Suciu, Vasile Lucaciu \xc8\x99i \xc8\x98tefan Cicio-Pop s\xc4\x83 men\xc8\x9bin\xc4\x83 unitatea de ac\xc8\x9biune a rom\xc3\xa2nilor ardeleni._NEWLINE_\xc3\x8en aceste condi\xc8\x9bii prime\xc8\x99te s\xc4\x83 conduc\xc4\x83 ziarul Rom\xc3\xa2nul fondat la Arad de la 1 ianuarie 1911, care dup\xc4\x83 \xc3\xaencetarea apari\xc8\x9biei \xc3\xaen martie 1912 a ziarului Tribuna a devenit cartierul general al luptei politice rom\xc3\xa2ne\xc8\x99ti, preg\xc4\x83tind Unirea cea mare, anun\xc8\x9b\xc3\xa2nd pe orice cale pr\xc4\x83bu\xc8\x99irea iminent\xc4\x83 a Imperiului Austro-Ungar._NEWLINE_Fiind director al ziarului, refuz\xc4\x83 semnarea declara\xc8\x9biei de fidelitate fa\xc8\x9b\xc4\x83 de guvernul contelui Tisza \xc3\xaen condi\xc8\x9biile intr\xc4\x83rii Rom\xc3\xa2niei \xc3\xaen r\xc4\x83zboi \xc3\xaempotriva Austro-Ungariei. Acest act a fost calificat de c\xc4\x83tre autorit\xc4\x83\xc8\x9bile maghiare drept atitudine duplicitar\xc4\x83 \xc8\x99i lipsit\xc4\x83 de patriotism  \xc8\x99i a determinat suspendarea, \xc3\xaen martie 1916, a ziarului Rom\xc3\xa2nul care va reap\xc4\x83rea abia \xc3\xaen preajma actului unirii de la Alba Iulia._NEWLINE_La 1 decembrie 1918 Vasile Goldi\xc8\x99 a rostit la Marea Adunare Na\xc8\x9bional\xc4\x83 de la Alba Iulia un discurs \xc3\xaen care a relevat inevitabilitatea dezmembr\xc4\x83rii monarhiei austro-ungare \xc8\x99i necesitatea unirii Transilvaniei cu Rom\xc3\xa2nia. \xc3\x8encep\xc3\xa2nd cu 2 decembrie 1918 a fost ministru al Instruc\xc8\x9biunii Publice \xc3\xaen Consiliul Dirigent de la Sibiu, func\xc8\x9bie pe care a exercitat-o p\xc3\xa2n\xc4\x83 pe 17 decembrie 1918, c\xc3\xa2nd a fost numit ministru f\xc4\x83r\xc4\x83 portofoliu \xc3\xaen guvernul central de la Bucure\xc8\x99ti. Mandatul s\xc4\x83u de ministru al Instruc\xc8\x9biunii Publice \xc3\xaen Consiliul Dirigent a fost preluat de Valeriu Brani\xc8\x99te._NEWLINE_\xc3\x8en 1919 a fost numit membru de onoare al Academiei Rom\xc3\xa2ne._NEWLINE_\xc3\x8en perioada interbelic\xc4\x83 Vasile Goldi\xc8\x99 a f\xc4\x83cut parte din guvernele de la Bucure\xc8\x99ti conduse de I.C. Br\xc4\x83tianu (1918-1919), Artur V\xc4\x83itoianu (1919-1920), Alexandru Averescu (1920-1926), a fost ales deputat al Partidului Na\xc8\x9bional Rom\xc3\xa2n \xc3\xaen circumscrip\xc8\x9biile Radna (1919), Pecica \xc8\x99i Ineu (1922).\n_START_SECTION_\nUltimii ani\n_START_PARAGRAPH_\nLa 2 mai 1926, \xc3\xaen cadrul congresului Partidului Na\xc8\x9bional Rom\xc3\xa2n convocat la Sibiu din ini\xc8\x9biativa lui Vasile Goldi\xc8\x99, este ales pre\xc8\x99edinte al partidului \xc8\x99i declar\xc4\x83 c\xc4\x83 rupe rela\xc8\x9biile cu Iuliu Maniu, care avea \xc3\xaen vedere fuziunea PNR cu Partidul \xc8\x9a\xc4\x83r\xc4\x83nesc din Vechiul Regat. _NEWLINE_M\xc3\xa2hnit de nedrept\xc4\x83\xc8\x9bile sociale, de corup\xc8\x9bia \xc8\x99i de ambi\xc8\x9biile oamenilor politici se retrage, la scurt timp, din via\xc8\x9ba politic\xc4\x83 \xc8\x99i se dedic\xc4\x83 activit\xc4\x83\xc8\x9bilor culturale. \xc3\x8entre anii 1923-1932 a de\xc8\x9binut func\xc8\x9bia de pre\xc8\x99edinte al societ\xc4\x83\xc8\x9bii ASTRA. _NEWLINE_\xc8\x98i-a tr\xc4\x83it ultimii ani la Arad, unde \xc3\xaenceteaz\xc4\x83 din via\xc8\x9b\xc4\x83 la 10 februarie 1934, dup\xc4\x83 o via\xc8\x9b\xc4\x83 \xc3\xaenchinat\xc4\x83 marelui ideal de f\xc4\x83urire al Rom\xc3\xa2niei. I s-au organizat funerariile na\xc8\x9bionale \xc8\x99i \xc3\xaen ziua \xc3\xaenmorm\xc3\xa2nt\xc4\x83rii s-a instituit doliu na\xc8\x9bional. A fost \xc3\xaenmorm\xc3\xa2ntat \xc3\xaen cimitirul \xe2\x80\x9eEternitatea\xe2\x80\x9d din Arad.\n_START_SECTION_\nNumismatic\xc4\x83\n_START_PARAGRAPH_\nCu prilejul Centenarului Unirii Transilvaniei cu Rom\xc3\xa2nia, la 26 noiembrie 2018, Banca Na\xc8\x9bional\xc4\x83 a Rom\xc3\xa2niei a pus \xc3\xaen circula\xc8\x9bie, \xc3\xaen aten\xc8\x9bia numisma\xc8\x9bilor, un set de monede; pe aversul fiec\xc4\x83reia dintre monedele din set sunt gravate o prelucrare a unei fotografii de Samoil\xc4\x83 M\xc3\xa2rza, textele (\xc3\xaen arc de cerc) ROMANIA \xc8\x99i MAREA ADUNARE DE LA ALBA IULIA, valoarea nominal\xc4\x83, stema Rom\xc3\xa2niei \xc8\x99i milesimul (anul de emisiune) 2018. Pe reversul fiec\xc4\x83rei monede sunt gravate efigiile lui \xc8\x98tefan Cicio Pop, Gheorghe Pop de B\xc4\x83se\xc8\x99ti, Iuliu Maniu, Vasile Goldi\xc8\x99 \xc8\x99i Iuliu Hossu. Monedele de aur au valoarea nominal\xc4\x83 de 500 de lei (200 de exemplare), monedele de argint au valoarea nominal\xc4\x83 de 10 lei (200 de exemplare), iar cele de metal comun au valoarea nominal\xc4\x83 de 50 de bani (5.000 de exemplare), toate de calitate proof. Au fost emise, \xc3\xaen acela\xc8\x99i set de monede, 1.000.000 de monede de metal comun de calitate UNC (necirculate).'